

**ΔΙΑΔΥΚΤΙΑΚΟ FOCUS GROUP**

**ΔΡΑΣΗ:**

**Οδηγός διαμοιρασμού δεδομένων   
για οργανισμούς Δημοσίου**



**Παρασκευή 1 Νοεμβρίου 2024**

**09:00-12:00**

**Πρόσβαση στο Διαδικτυακό Focus Group**

Η πρόσβαση στο Διαδικτυακό Focus Group θα γίνεται μέσω του κάτωθι συνδέσμου:

<https://us06web.zoom.us/j/89116381733?pwd=8Tg4Gua9r0cj2kJtEC5HrUTa0UVS7A.1>



**ΔΙΑΔΥΚΤΙΑΚΟ FOCUS GROUP**

Το Υπουργείο Ψηφιακής Διακυβέρνησης   
σας προσκαλεί να συμμετάσχετε

στο Διαδικτυακό Focus Group με θέμα:   
**«Δράση: Οδηγός διαμοιρασμού δεδομένων για οργανισμούς Δημοσίου»**

που διοργανώνεται την Παρασκευή 1 Νοεμβρίου 2024 και ώρες 09:00-12:00  
μέσω της Διαδικτυακής πλατφόρμας Zoom.

Η πολυπλοκότητα του θεσμικού πλαισίου διαχείρισης δεδομένων, η έλλειψη σαφών οδηγιών για τον τρόπο διαμοιρασμού τους και η ανησυχία που διακατέχει αρκετούς οργανισμούς σχετικά με το κατά πόσο είναι νόμιμος ή σκόπιμος ο διαμοιρασμός αυτός, δημιουργούν σημαντικά εμπόδια στη διαμόρφωση πολιτικών που βασίζονται σε πραγματικά δεδομένα (*evidence-based* ή *data-driven policy*), ενώ παράλληλα αναστέλλουν την ανάπτυξη σύγχρονων, ψηφιακών και διαλειτουργικών υπηρεσιών[[1]](#footnote-1).

Για τον λόγο αυτόν, το Υπουργείο Ψηφιακής Διακυβέρνησης διαμορφώνει έναν πρακτικό Οδηγό διαμοιρασμού δεδομένων για φορείς του Δημοσίου τομέα, προκειμένου να αποσαφηνίσει κρίσιμα θέματα που άπτονται του εν λόγω πεδίου και να διευκολύνει τη νόμιμη, ορθή και αποτελεσματική διακίνηση δεδομένων μεταξύ των φορέων αυτών.

Στην κατεύθυνση αυτή, με στόχο το Υπουργείο να συλλέξει χρήσιμες πληροφορίες, να ανταλλάξει απόψεις με εμπλεκόμενους φορείς, να διερευνήσει πρακτικές, προκλήσεις και προοπτικές στον τομέα διαμοιρασμού δεδομένων, και να παρουσιάσει την πρόταση για τον εν λόγω Οδηγό, διοργανώνονται εργαστήρια με ομάδες εστίασης (focus groups) κατά τη διάρκεια των οποίων οι εκπρόσωποι επιλεγμένων εμπλεκόμενων φορέων θα παρουσιάσουν τις απόψεις και τις προτάσεις τους επί των θεμάτων που επισυνάπτονται στο Παράρτημα 1 της παρούσας.

Ως εκ τούτου, **προσκαλείστε να συμμετάσχετε στο διαδικτυακό focus group που θα πραγματοποιηθεί την Παρασκευή 1 Νοεμβρίου 2024** και ώρες 09:00-12:00 με την παράκληση ο εκπρόσωπος του φορέα σας να έχει προετοιμάσει απαντήσεις και τοποθετήσεις στα θέματα του Παραρτήματος 1[[2]](#footnote-2).

**ΠΑΡΑΡΤΗΜΑ 1**

**ΘΕΜΑΤΟΛΟΓΙΟ ΕΡΓΑΣΤΗΡΙΟΥ**

1. **Ποια είδη δεδομένων χρησιμοποιείτε πιο συχνά στις καθημερινές λειτουργίες του οργανισμού σας;**
   * Πώς αυτά τα δεδομένα επηρεάζουν την παραγωγικότητα και την αποτελεσματικότητα;
2. **Ποιες είναι οι κύριες προκλήσεις που αντιμετωπίζετε, όταν προσπαθείτε να αποκτήσετε πρόσβαση σε δεδομένα;**
   * Υπάρχουν συγκεκριμένα εμπόδια (νομικά, τεχνικά, οργανωτικά) που σας δυσκολεύουν;
3. **Πώς αξιοποιείτε τα δεδομένα για τη λήψη αποφάσεων στον οργανισμό σας;**
   * Υπάρχει κάποιος συγκεκριμένος τρόπος με τον οποίο τα δεδομένα συμβάλλουν στη βελτίωση των υπηρεσιών ή των προϊόντων σας;
4. **Πόσο σημαντική είναι για εσάς η ασφάλεια των δεδομένων που χρησιμοποιείτε;**
   * Ποιες είναι οι βασικές ανησυχίες σας σχετικά με την προστασία της ιδιωτικότητας και την ασφάλεια των δεδομένων;
5. **Πώς κρίνετε τη συνεργασία με διαμεσολαβητές δεδομένων για την απόκτηση των πληροφοριών που χρειάζεστε;**
   * Θα προτιμούσατε μια πιο άμεση πρόσβαση στα δεδομένα ή βρίσκετε τη διαμεσολάβηση χρήσιμη;
6. **Πιστεύετε ότι η ευρύτερη διαθεσιμότητα δεδομένων θα μπορούσε να προάγει την καινοτομία στον τομέα σας;**
   * Ποιες δυνατότητες καινοτομίας βλέπετε μέσω της χρήσης και ανάλυσης δεδομένων;

**ΠΑΡΑΡΤΗΜΑ 2**

**ΤΟ ΠΛΑΙΣΙΟ ΔΙΑΜΟΙΡΑΣΜΟΥ ΔΕΔΟΜΕΝΩΝ**

Η γενικότερη κουλτούρα «διαφύλαξης» και «ιδιοκτησίας» των δεδομένων υπονομεύει τη δυναμική του διαμοιρασμού δεδομένων ως μέσο για την προώθηση της καινοτομίας και της έρευνας. Οι προκλήσεις στην συνεργασία μεταξύ φορέων οδηγούν σε αποσπασματικές πρωτοβουλίες, καθιστώντας πιο δύσκολη την ανάπτυξη προηγμένων τεχνολογιών, όπως η Τεχνητή Νοημοσύνη (AI), η οποία βασίζεται στην πρόσβαση σε μεγάλα σύνολα δεδομένων για να προσφέρει λύσεις και βελτιώσεις στις δημόσιες υπηρεσίες.

Επιπλέον, ο περιορισμένος διαμοιρασμός και συνεργασία επηρεάζουν αρνητικά την ικανότητα αξιοποίησης των δεδομένων για τη βελτίωση της ποιότητας των δημοσίων υπηρεσιών και της λήψης αποφάσεων. Αυτή η κατάσταση θέτει σημαντικά εμπόδια στη μετάβαση προς μια πιο ευφυή διακυβέρνηση που βασίζεται στη χρήση ανοιχτών δεδομένων και στην ενοποίηση των ψηφιακών υποδομών, οι οποίες είναι απαραίτητες για τη διαλειτουργικότητα και τη διαφάνεια.

Για να ξεπεραστούν αυτά τα εμπόδια είναι κρίσιμο να υπάρξει ένα σαφές και ολοκληρωμένο πλαίσιο διακυβέρνησης, το οποίο θα περιλαμβάνει συγκεκριμένες οδηγίες για τον διαμοιρασμό δεδομένων, καθώς και μηχανισμούς για τη διασφάλιση της συμμόρφωσης με τη νομοθεσία περί προστασίας προσωπικών δεδομένων. Παράλληλα, απαιτείται η ενίσχυση της εμπιστοσύνης μεταξύ των φορέων μέσω της δημιουργίας αξιόπιστων διαμεσολαβητών δεδομένων (data intermediaries) και της καλλιέργειας κουλτούρας συνεργασίας και διαμοιρασμού που θα βασίζεται στην αμοιβαία ωφέλεια και στη διαφάνεια.

Ένας τέτοιος μετασχηματισμός μπορεί να διευκολύνει την αξιοποίηση νέων τεχνολογιών και να οδηγήσει στην προώθηση της καινοτομίας, της έρευνας και της δημιουργίας πιο αποτελεσματικών δημόσιων υπηρεσιών, ανοίγοντας τον δρόμο για την ανάπτυξη μιας πραγματικά ψηφιακής κοινωνίας.

Η εύκολη διαθεσιμότητα και πρόσβαση σε δεδομένα προάγει την καινοτομία και την ανάπτυξη, δημιουργώντας έτσι οικονομική αξία. Οι τεχνολογίες Τεχνητής Νοημοσύνης (AI), Blockchain, Υπολογιστικού Νέφους (Cloud) και Ανάλυσης Δεδομένων (Data Analytics), γνωστές ως τεχνολογίες «ABCD», μετασχηματίζουν τις επιχειρήσεις με ταχύτατους ρυθμούς (Akter et al., 2020).[[3]](#footnote-3) Οι οργανισμοί που αυτοματοποιούν τις αλυσίδες αξίας μέσω της Τεχνητής Νοημοσύνης δημιουργούν επιχειρηματική αξία, η οποία αναμένεται να φτάσει τα 191 δισεκατομμύρια δολάρια μέχρι το 2025 (Markets and Markets, 2019).[[4]](#footnote-4) Μάλιστα, οι επιχειρήσεις που χρησιμοποιούν επιχειρηματικά μοντέλα βασισμένα στα δεδομένα φαίνεται να αυξάνονται σε αξία στην αγορά γρηγορότερα από άλλες εταιρείες (Ker and Mazzini, 2020).[[5]](#footnote-5) Επιπλέον, η ενισχυμένη χρήση έξυπνων τεχνολογιών, όπως η Τεχνητή Νοημοσύνη στις επιχειρησιακές λειτουργίες ή το «enterprise cognitive computing», μπορεί να έχει σημαντικό αντίκτυπο στις οργανωσιακές διαδικασίες μιας εταιρείας, βελτιώνοντας την ταχύτητα ανάλυσης πληροφοριών, καθώς και την αξιοπιστία και ακρίβεια των αποτελεσμάτων (Tarafdar et al., 2019).[[6]](#footnote-6) Τέλος, οι οργανισμοί που χρησιμοποιούν στρατηγικές βασισμένες σε δεδομένα, σε συνδυασμό με την προαγωγή δεξιοτήτων και προληπτική διαχείριση, προωθούν διαφορετικά είδη καινοτομίας ανάλογα με τις οργανωτικές τους ικανότητες (Visvizi et al., 2022).[[7]](#footnote-7)

Σύμφωνα με τη μελέτη των Verma and Gurtoo (2024)[[8]](#footnote-8) οι πρακτικές που ακολουθούνται σε διάφορες χώρες σχετικά με τον διαμοιρασμό δεδομένων, ειδικά μη προσωπικών δεδομένων (Non-Personal Data, NPD), είναι:

Η Εσθονία έχει πρωτοπορήσει στη δημιουργία μιας πλατφόρμας για τον διαμοιρασμό δεδομένων μέσω του συστήματος **X-Road®[[9]](#footnote-9)**, το οποίο επιτρέπει την ασφαλή ανταλλαγή δεδομένων μεταξύ δημόσιων και ιδιωτικών φορέων. Το σύστημα εξασφαλίζει διαφάνεια, ακεραιότητα και διαλειτουργικότητα, συμβάλλοντας στην ενίσχυση της εμπιστοσύνης των πολιτών και στη βελτίωση της αποτελεσματικότητας των δημόσιων υπηρεσιών. Το X-Road® είναι μια λύση ανοικτού κώδικα. Αποτελεί τον πυλώνα του ψηφιακού συστήματος της χώρας (e-Estonia) και συνδέει διάφορα πληροφοριακά συστήματα, εξασφαλίζοντας ότι όλες οι μεταφορές δεδομένων είναι κρυπτογραφημένες, υπογεγραμμένες ψηφιακά και καταγεγραμμένες. Το X-Road® επιτρέπει την κλιμάκωση και την προσθήκη νέων υπηρεσιών, προσφέροντας επίσης δυνατότητες αναζήτησης και μετάδοσης μεγάλων δεδομένων σε πολλαπλά συστήματα.

Το Ηνωμένο Βασίλειο έχει αναπτύξει τη **National Data Strategy[[10]](#footnote-10)**, η οποία προωθεί τη χρήση δεδομένων για την υποστήριξη της καινοτομίας, της οικονομικής ανάπτυξης και της βελτίωσης των δημόσιων υπηρεσιών. Στο πλαίσιο αυτής της στρατηγικής, προωθείται η πρόσβαση σε δεδομένα, ενώ ιδιαίτερη έμφαση δίνεται στην ενίσχυση της διαφάνειας και της υπεύθυνης χρήσης των δεδομένων μέσω του **Data Ethics Framework**.

Η Αυστραλία έχει θεσπίσει το **Data Availability and Transparency Bill[[11]](#footnote-11)**, το οποίο στοχεύει στην ενίσχυση της διαθεσιμότητας των δεδομένων του δημόσιου τομέα για την προώθηση της έρευνας, της καινοτομίας και της ανάπτυξης. Το νομοσχέδιο περιλαμβάνει συγκεκριμένα κριτήρια για τον διαμοιρασμό δεδομένων, διασφαλίζοντας παράλληλα την προστασία της ιδιωτικότητας και την ασφάλεια των δεδομένων.

Ο Καναδάς έχει υιοθετήσει την **Canadian Data Governance Standardisation Roadmap[[12]](#footnote-12)**, η οποία επικεντρώνεται στην ανάπτυξη και την προώθηση προτύπων για τη διακυβέρνηση των δεδομένων. Το πλαίσιο αυτό περιλαμβάνει διατάξεις για τη διαλειτουργικότητα, την ποιότητα των δεδομένων και την προστασία των δικαιωμάτων των χρηστών, ενισχύοντας τη ροή δεδομένων στον δημόσιο τομέα.

Η Ιαπωνία έχει θεσπίσει τον **Basic Act on the Advancement of Public and Private Sector Data Utilisation[[13]](#footnote-13)**, ο οποίος ενισχύει τη χρήση των δεδομένων από τον δημόσιο και ιδιωτικό τομέα για την επίτευξη κοινωνικών και οικονομικών ωφελειών. Το πλαίσιο αυτό περιλαμβάνει μέτρα για την προώθηση της καινοτομίας και τη βελτίωση της ποιότητας των υπηρεσιών.


Η Ινδία έχει δημιουργήσει ένα **Πλαίσιο Διακυβέρνησης Μη Προσωπικών Δεδομένων (Non-Personal Data Governance Framework[[14]](#footnote-14))**. Το πλαίσιο αυτό επιδιώκει να δημιουργήσει μια νέα νομοθετική βάση για τη διακυβέρνηση των μη προσωπικών δεδομένων, προτείνοντας ένα σύστημα διαμοιρασμού δεδομένων μεταξύ δημοσίων και ιδιωτικών φορέων. Στοχεύει στην προώθηση της καινοτομίας και της βελτίωσης των δημόσιων υπηρεσιών μέσω της αξιοποίησης των δεδομένων.

Η Ευρωπαϊκή Ένωση έχει θεσπίσει διάφορα νομικά και κανονιστικά πλαίσια για τη διακυβέρνηση και τον διαμοιρασμό δεδομένων, όπως:

* **Regulation (EU) 2018/1807** για την ελεύθερη ροή μη προσωπικών δεδομένων, το οποίο ενισχύει την ανταλλαγή δεδομένων μεταξύ των κρατών μελών.
* **Data Governance Act** (2020), το οποίο προωθεί τη χρήση δημόσιων δεδομένων, επιτρέποντας τη δημιουργία νέων επιχειρηματικών μοντέλων.
* **Directive (EU) 2019/1024** για τα ανοιχτά δεδομένα και την επαναχρησιμοποίηση των δεδομένων του δημόσιου τομέα.
* **Data Act (Κανονισμός (ΕΕ) 2023/2854)[[15]](#footnote-15)**, γνωστός και ως Κανονισμός για τα Δεδομένα, που αποσκοπεί στη δημιουργία εναρμονισμένων κανόνων για τη δίκαιη πρόσβαση και χρήση δεδομένων εντός της Ευρωπαϊκής Ένωσης.
* **Digital Services Act (DSA) - Regulation (EU) 2022/2065[[16]](#footnote-16)** για τις Ψηφιακές Υπηρεσίες (DSA) της ΕΕ επιδιώκει να δημιουργήσει ένα ασφαλές και αξιόπιστο διαδικτυακό περιβάλλον, ρυθμίζοντας τις μεγάλες ψηφιακές πλατφόρμες.
* To **AI Act[[17]](#footnote-17)** είναι το πρώτο νομικό πλαίσιο που ρυθμίζει την Τεχνητή Νοημοσύνη (AI) στην Ευρώπη και σε παγκόσμιο επίπεδο. Στόχος του είναι η διασφάλιση ότι τα συστήματα AI σέβονται τα θεμελιώδη δικαιώματα, την ασφάλεια και τις ηθικές αρχές, αντιμετωπίζοντας παράλληλα τους κινδύνους από ισχυρά μοντέλα AI. Παρέχει σαφείς υποχρεώσεις στους προγραμματιστές και χρήστες AI, μειώνοντας το διοικητικό βάρος, ειδικά για τις μικρομεσαίες επιχειρήσεις (SMEs), ενώ ενισχύει την επένδυση και την καινοτομία σε όλη την ΕΕ.
* Το **Health Data Space[[18]](#footnote-18)** αποτελεί πυλώνα της Ευρωπαϊκής Ένωσης Υγείας, ενισχύοντας την ανταλλαγή και επαναχρησιμοποίηση δεδομένων υγείας για την παροχή φροντίδας, την έρευνα, και την καινοτομία. Στόχοι του είναι να δώσει στους πολίτες έλεγχο των δεδομένων τους, να δημιουργήσει μια ενιαία αγορά για τα συστήματα ηλεκτρονικών φακέλων υγείας και να εξασφαλίσει ένα ασφαλές πλαίσιο επεξεργασίας δεδομένων υγείας. Η πρωτοβουλία βασίζεται σε υφιστάμενα νομοθετικά πλαίσια, όπως ο GDPR και ο Νόμος Διακυβέρνησης Δεδομένων**.**
* Το **Interoperable Europe Act[[19]](#footnote-19)** στοχεύει στην ενίσχυση της διαλειτουργικότητας και της συνεργασίας στον δημόσιο τομέα μεταξύ των κρατών μελών της ΕΕ. Το πλαίσιο αυτό θα δημιουργήσει δικτύωση μεταξύ ψηφιακών δημόσιων διοικήσεων, προωθώντας την ψηφιακή μεταρρύθμιση και εξοικονομώντας κόστος για πολίτες και επιχειρήσεις. Περιλαμβάνει μηχανισμούς αξιολόγησης τεχνολογικών αλλαγών, επαναχρησιμοποίηση λύσεων (κυρίως ανοικτού κώδικα) και καινοτόμες δράσεις. όπως regulatory sandboxes και GovTech projects. Το Digital Europe Programme θα είναι το βασικό εργαλείο χρηματοδότησης.
* Το **Gaia-X[[20]](#footnote-20)** είναι μια πρωτοβουλία που αναπτύσσει ένα ψηφιακό σύστημα διακυβέρνησης βασισμένο σε ευρωπαϊκές αξίες, με στόχο τη διαφάνεια, τον έλεγχο, τη φορητότητα και τη διαλειτουργικότητα μεταξύ δεδομένων και υπηρεσιών σε οποιαδήποτε τεχνολογική στοίβα cloud ή edge. Δεν λειτουργεί ως πάροχος υπηρεσιών, αλλά προωθεί την ψηφιακή οικονομία μέσω της συλλογής και ανταλλαγής δεδομένων μεταξύ συμμετεχόντων στην αλυσίδα αξίας, δημιουργώντας αξία με τη χρήση δεδομένων πάνω σε υφιστάμενα προϊόντα και υπηρεσίες.
* Το **Data Space for cultural heritage[[21]](#footnote-21)** στοχεύει στη δημιουργία υψηλής ποιότητας ψηφιακού περιεχομένου, ιδίως σε 3D, και στη διάδοση και επαναχρησιμοποίηση αυτών των δεδομένων. Μέσω προηγμένων τεχνολογιών, θα ενισχυθεί η ψηφιακή μετάβαση των πολιτιστικών θεσμών, με έργα που θα υποστηρίξουν την τεκμηρίωση, την επιστημονική έρευνα, την προστασία, την τουριστική και εκπαιδευτική χρήση. Αναμένονται δράσεις για την κατάρτιση και την ανάπτυξη ικανοτήτων σε αυτόν τον τομέα.
* Το **Data Spaces Support Centre[[22]](#footnote-22)** συμβάλλει στη δημιουργία κοινών χώρων δεδομένων που προάγουν την κυριαρχία, τη διαλειτουργικότητα και την εμπιστοσύνη στην ανταλλαγή δεδομένων, διασφαλίζοντας την επαναχρησιμοποίηση δεδομένων μεταξύ τομέων και σε πλήρη συμφωνία με τις αξίες της ΕΕ. Με χρηματοδότηση από την Ευρωπαϊκή Επιτροπή μέσω του προγράμματος Digital Europe, το κέντρο παρέχει υποστήριξη στον δημόσιο και ιδιωτικό τομέα, ορίζοντας κοινές απαιτήσεις και βέλτιστες πρακτικές για τη διαμόρφωση διαλειτουργικών χώρων δεδομένων.
* Ο **Γενικός Κανονισμός για την Προστασία Δεδομένων (GDPR) του 2016 (Κανονισμός 2016/679)[[23]](#footnote-23)** επιβάλλει κανόνες για την προστασία των προσωπικών δεδομένων των φυσικών προσώπων και την ελεύθερη κυκλοφορία αυτών των δεδομένων στην ΕΕ. Ο κανονισμός ενισχύει τα δικαιώματα των πολιτών, διασφαλίζει τη διαφάνεια στη συλλογή και επεξεργασία δεδομένων, και προβλέπει αυστηρούς ελέγχους στις επιχειρήσεις και τους δημόσιους φορείς που χειρίζονται προσωπικά δεδομένα. Επιπλέον, απαιτείται η συγκατάθεση για την επεξεργασία και η συμμόρφωση με αυστηρά πρότυπα ασφάλειας δεδομένων.

Η **Στρατηγική Δεδομένων** και η **Λευκή Βίβλος** **για την Τεχνητή Νοημοσύνη** αποτελούν τους πρώτους πυλώνες της νέας ψηφιακής στρατηγικής της Ευρωπαϊκής Επιτροπής. Αυτές οι πρωτοβουλίες δίνουν έμφαση στην τοποθέτηση των ανθρώπων στο επίκεντρο της ανάπτυξης της τεχνολογίας και στην προστασία και προώθηση των ευρωπαϊκών αξιών και δικαιωμάτων στον σχεδιασμό, την παραγωγή και την εφαρμογή της τεχνολογίας στην πραγματική οικονομία. Στόχος είναι η ενίσχυση της ψηφιακής κυριαρχίας της Ευρώπης και η προώθηση καινοτομιών με βάση την ασφάλεια και την εμπιστοσύνη[[24]](#footnote-24).

Η **Ευρωπαϊκή στρατηγική για τα δεδομένα** στοχεύει στη δημιουργία μιας ενιαίας αγοράς δεδομένων, διασφαλίζοντας την παγκόσμια ανταγωνιστικότητα και την ψηφιακή κυριαρχία της Ευρώπης. Οι κοινοί ευρωπαϊκοί χώροι δεδομένων θα επιτρέψουν την αυξημένη χρήση δεδομένων στην οικονομία και την κοινωνία, δίνοντας στους οργανισμούς και τα άτομα που παράγουν τα δεδομένα μεγαλύτερο έλεγχο. Τα δεδομένα θεωρούνται ουσιαστικός πόρος για την οικονομική ανάπτυξη, την ανταγωνιστικότητα, την καινοτομία, τη δημιουργία θέσεων εργασίας και την κοινωνική πρόοδο.



A blue and white rectangular object with text

Description automatically generated with medium confidence

Οι εννέα αρχικοί **Κοινοί Ευρωπαϊκοί Χώροι Δεδομένων** είναι οι εξής:

1. **Βιομηχανικός χώρος δεδομένων** για την ανταγωνιστικότητα της ευρωπαϊκής βιομηχανίας.
2. **Χώρος δεδομένων στο πλαίσιο της Πράσινης Συμφωνίας** για δράσεις όπως η κλιματική αλλαγή.
3. **Χώρος δεδομένων κινητικότητας** για έξυπνα συστήματα μεταφορών.
4. **Χώρος δεδομένων υγείας** για βελτίωση της περίθαλψης.
5. **Χώρος χρηματοοικονομικών δεδομένων** για διαφάνεια και καινοτομία.
6. **Χώρος δεδομένων ενέργειας** για ασφαλή και αξιόπιστη κοινή χρήση δεδομένων.
7. **Χώρος δεδομένων αγροτικής παραγωγής** για βιώσιμη γεωργία.
8. **Χώροι δεδομένων δημόσιας διοίκησης** για διαφάνεια.
9. **Χώρος δεδομένων δεξιοτήτων** για σύνδεση εκπαίδευσης με την αγορά εργασίας.

Συμπερασματικά, τα μη προσωπικά δεδομένα (NPD) έχουν τη δυνατότητα να δημιουργήσουν σημαντική οικονομική και κοινωνική αξία. Η διαθεσιμότητα δεδομένων προάγει την καινοτομία και την ανάπτυξη, ιδιαίτερα μέσω τεχνολογιών, όπως η Τεχνητή Νοημοσύνη (AI), το Blockchain, το Cloud και η Ανάλυση Δεδομένων (Data Analytics), που μετασχηματίζουν τις επιχειρήσεις. Αυτοί οι τομείς αναμένεται να αυξήσουν την επιχειρηματική αξία τους δραματικά τα επόμενα χρόνια.

Κρίσιμες παράμετροι για την πλήρη αξιοποίηση των δεδομένων είναι ο σαφής προσδιορισμός των ρόλων των χρηστών, των διαμεσολαβητών και των κατόχων δεδομένων στις πολιτικές και ρυθμιστικές πλατφόρμες, οι μηχανισμοί πρόσβασης, όπως APIs και data sandboxes, οι σαφείς κατευθυντήριες γραμμές για τη διαχείριση της ασφάλειας δεδομένων της ιδιωτικότητας και των δικαιωμάτων πνευματικής ιδιοκτησίας. Οι πολιτικές θα πρέπει να αποσκοπούν στο να βελτιώσουν το πλαίσιο λογοδοσίας και διαφάνειας, ενώ πρέπει να διασφαλίσουν την ποιότητα των δεδομένων και την εμπιστοσύνη των χρηστών. Η έλλειψη συγκεκριμένων κανόνων σχετικά με το διαμοιρασμό, την ποιότητα και την ασφάλεια των δεδομένων αποτελεί ένα από τα κενά που πρέπει να καλυφθούν.

1. Βλ. Παράρτημα 2 της παρούσας Πρόσκλησης. [↑](#footnote-ref-1)
2. Οι εργασίες πραγματοποιούνται στο πλαίσιο του έργου Τεχνικής Βοήθειας TSI 2022 “Next generation of digital public services” της DG Reform. [↑](#footnote-ref-2)
3. Akter, S., Wamba, S. F., Gunasekaran, A., Dubey, R., & Childe, S. J. (2020). How to improve firm performance using big data analytics capability and business strategy alignment? International Journal of Production Economics, 182, 113–122. [↑](#footnote-ref-3)
4. Markets and Markets. (2019). Artificial Intelligence in Supply Chain Market by Application and Geography - Global Forecast to 2025. [↑](#footnote-ref-4)
5. Ker, C., & Mazzini, S. (2020). Data-Driven Business Models: A Survey. Journal of Business Research, 121, 1–9. [↑](#footnote-ref-5)
6. Tarafdar, M., Beath, C. M., & Ross, J. W. (2019). Enterprise cognitive computing applications: Opportunities and challenges. MIT Sloan Management Review, 60(2), 1–10. [↑](#footnote-ref-6)
7. Visvizi, A., Lytras, M. D., & Daniela, L. (2022). AI-powered organizations: Building resilience through agility. Technological Forecasting and Social Change, 168, 120776. [↑](#footnote-ref-7)
8. Verma, A. and Gurtoo, A. (2024), "Evaluating global data policies around non-personal data on social and public good", Digital Policy, Regulation and Governance, Vol. 26 No. 1, pp. 72-94. <https://doi.org/10.1108/DPRG-03-2023-0044>. [↑](#footnote-ref-8)
9. <https://e-estonia.com/solutions/x-road-interoperability-services/x-road/> [↑](#footnote-ref-9)
10. <https://www.gov.uk/guidance/national-data-strategy> [↑](#footnote-ref-10)
11. <https://www.aph.gov.au/Parliamentary_Business/Bills_LEGislation/Bills_Search_Results/Result?bId=r6649> [↑](#footnote-ref-11)
12. <https://scc-ccn.ca/system/files/2024-05/scc_data_gov_roadmap_en.pdf> [↑](#footnote-ref-12)
13. <https://japan.kantei.go.jp/policy/it/data_basicact/data_basicact.html> [↑](#footnote-ref-13)
14. <https://prsindia.org/policy/report-summaries/non-personal-data-governance-framework> [↑](#footnote-ref-14)
15. <https://eur-lex.europa.eu/legal-content/el/TXT/?uri=CELEX%3A32023R2854> [↑](#footnote-ref-15)
16. <https://www.eu-digital-services-act.com/> [↑](#footnote-ref-16)
17. <https://digital-strategy.ec.europa.eu/en/policies/regulatory-framework-ai> [↑](#footnote-ref-17)
18. <https://health.ec.europa.eu/ehealth-digital-health-and-care/european-health-data-space_en> [↑](#footnote-ref-18)
19. <https://ec.europa.eu/commission/presscorner/detail/it/IP_22_6907> [↑](#footnote-ref-19)
20. <https://gaia-x.eu/> [↑](#footnote-ref-20)
21. <https://hadea.ec.europa.eu/calls-proposals/data-space-cultural-heritage_en> [↑](#footnote-ref-21)
22. <https://dssc.eu/> [↑](#footnote-ref-22)
23. <https://eur-lex.europa.eu/legal-content/EL/TXT/HTML/?uri=CELEX:32016R0679> [↑](#footnote-ref-23)
24. [https://dataspaces.info/common-european-data-spaces/#page-content](https://dataspaces.info/common-european-data-spaces/%23page-content) [↑](#footnote-ref-24)